Document ID: 32014R0066

A BIZOTTSÁG 66/2014/EU RENDELETE
(2014. január 14.)
a 2009/125/EK európai parlamenti és tanácsi irányelvnek a háztartási sütők, tűzhelyek és páraelszívók környezettudatos tervezésére vonatkozó követelmények tekintetében történő végrehajtásáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az energiával kapcsolatos termékek környezetbarát tervezésére vonatkozó követelmények megállapítási kereteinek létrehozásáról szóló, 2009. október 21-i 2009/125/EK európai parlamenti és tanácsi irányelvre (1) és különösen annak 15. cikke (1) bekezdésére,
a 2009/125/EK irányelv 18. cikke szerinti konzultációs fórummal lefolytatott konzultációt követően,
mivel:
(1)
A 2009/125/EK irányelv értelmében a Bizottság köteles megállapítani azon energiával kapcsolatos termékek környezettudatos tervezésének követelményeit, amelyek az eladások száma és a kereskedelem volumene szempontjából jelentősek, amelyek nagy hatást gyakorolnak a környezetre, és amelyek környezetre gyakorolt hatása túlzott költségek nélkül nagymértékben javítható.
(2)
A 2009/125/EK irányelv 16. cikke (2) bekezdésének a) pontja értelmében a Bizottság - a 19. cikk (3) bekezdésében előírt eljárással, a 15. cikk (2) bekezdésében meghatározott kritériumoknak megfelelően, a konzultációs fórummal folytatott konzultációt követően, az indokoltnak ítélt körben - köteles végrehajtási intézkedéseket elfogadni az üvegházhatású gázok kibocsátásának költséghatékony csökkentése szempontjából igen nagy jelentőségű termékekre, köztük a sütőket, a tűzhelyeket és a páraelszívókat is magukban foglaló háztartási készülékekre vonatkozóan.
(3)
A Bizottság előkészítő vizsgálatok keretében elemezte a háztartási konyhai készülékek, köztük a sütők, a tűzhelyek és a páraelszívók műszaki, környezetvédelmi és gazdasági jellemzőit. Ezekben a vizsgálatokban érdekeltek és más - uniós és harmadik országbeli - érdeklődők is részt vettek, és a Bizottság a vizsgálatok végeztével közzétette azok eredményeit.
(4)
E rendelet szempontjából az e rendelet hatálya alá tartozó termékek környezetvédelmi jellemzői közül elsősorban a használat közbeni energiafogyasztást indokolt lényeges paraméternek tekinteni.
(5)
A háztartási konyhai készülékek, köztük a sütők, a tűzhelyek és a páraelszívók teljes energiafogyasztásának egy jelentős része gyakran a készenléti és a kikapcsolt üzemmódhoz kötődik. E készülékek esetében az említett üzemmódokban elfogyasztott energia mennyisége az energiahatékonysági minimumkövetelmények hatálya alá tartozik. A háztartási sütők és tűzhelyek készenléti és kikapcsolt üzemmódjára vonatkozó követelmények megállapítása a 2005/32/EK európai parlamenti és tanácsi irányelvnek az elektromos és elektronikus háztartási és irodai berendezések készenléti és kikapcsolt üzemmódban fellépő elektromosáram-fogyasztására vonatkozó környezetbarát tervezési követelmények tekintetében történő végrehajtásáról szóló, 2008. december 17-i 1275/2008/EK bizottsági rendeletben (2) a környezettudatos tervezés vonatkozásában előírt követelmények alapján történt.
(6)
Az Európai Unióban a háztartási sütők, tűzhelyek és páraelszívók éves energiafogyasztása 2010-ben becslések szerint 755 PJ volt (primerenergia-fogyasztás). Külön beavatkozás nélkül az előrejelzések szerint az éves energiafogyasztás 2020-ig 779 PJ-ra nőhet. Az előkészítő vizsgálatok azt mutatták, hogy e termékek energiafogyasztása lényegesen csökkenthető.
(7)
Az e rendeletben a környezettudatos tervezés vonatkozásában előírt követelmények és a 65/2014/EU felhatalmazáson alapuló bizottsági rendeletben (3) előírt címkézési követelmények együttesen 2020-ig várhatóan éves szinten 27 PJ megtakarítást fognak eredményezni a primerenergia-felhasználásban, ami 2030-ig évi 60 PJ-ra növekszik.
(8)
Az előkészítő vizsgálatok azt mutatták, hogy a 2009/125/EK irányelv I. melléklete 1. részének 1.3. pontjában a környezettudatos tervezés kapcsán meghatározott további paraméterekkel nem szükséges foglalkozni, mert a háztartási konyhai készülékeknek, köztük a sütőknek, a tűzhelyeknek és a páraelszívóknak a használat közbeni villamosenergia- és gázfogyasztás a legfontosabb környezetvédelmi jellemzője.
(9)
Az e rendelet hatálya alá tartozó termékeket olyan meglévő, költséghatékony, nem gyártófüggő technológiák alkalmazásával célszerű energiahatékonyabbá tenni, amelyek csökkenthetik e termékek megvásárlásának és üzemeltetésének együttes költségét.
(10)
A környezettudatos tervezésre vonatkozó követelmények a végfelhasználó szempontjából nem befolyásolhatják az érintett berendezések funkcionalitását, és nem fejthetnek ki kedvezőtlen hatást az egészségre, a biztonságra és a környezetre. Különösen fontos, hogy a használat közbeni energiafogyasztás csökkentéséből származó előnyök nagyobbak legyenek, mint az előállítás során és ártalmatlanításkor felmerülő további lehetséges környezeti hatások.
(11)
A környezettudatos tervezésre vonatkozó követelményeket fokozatosan, három szakaszban indokolt bevezetni, hogy a gyártóknak elegendő idejük legyen termékeik e rendelet követelményeihez való hozzáigazítására. Az időütemezésnek biztosítania kell a már piaci forgalomban lévő berendezések funkcionalitását érintő kedvezőtlen hatások elkerülését, és figyelembe kell vennie a végfelhasználóknál és a gyártóknál, különösen pedig a kis- és középvállalkozásoknál jelentkező költségvonzatokat, miközben biztosítania kell e rendelet célkitűzéseinek megfelelő időben történő teljesülését is.
(12)
A termékparaméterek mérésére és számítására olyan megbízható, pontos és megismételhető módszereket indokolt alkalmazni, amelyek figyelembe veszik a legkorszerűbbnek tekintett mérési és számítási módszertant és különösen - ha rendelkezésre állnak - az európai szabványosításról szóló, 2012. október 25-i 1025/2012/EU európai parlamenti és tanácsi rendelet (4) I. mellékletében felsorolt európai szabványügyi szervezetek által elfogadott harmonizált szabványokat.
(13)
A 2009/125/EK irányelv 8. cikke értelmében ebben a rendeletben meg kell határozni az alkalmazandó megfelelőségértékelési eljárásokat.
(14)
A megfelelőség ellenőrzésének megkönnyítése érdekében indokolt megkövetelni, hogy a gyártók a 2009/125/EK irányelv IV. és V. melléklete szerinti műszaki dokumentációban bizonyos olyan információkat megadjanak, amelyek kapcsolatosak az e rendeletben meghatározott követelményekkel.
(15)
A tisztességes verseny biztosítása, a megcélzott potenciális energiamegtakarítás elérése és a termékek energiahatékonyságáról a fogyasztók számára nyújtandó tájékoztatás pontossága érdekében e rendeletben világossá kell tenni, hogy a nemzeti piacfelügyeleti hatóságok számára az egyes energiával kapcsolatos termékek modelljein az e rendeletben rögzített követelmények teljesülésének ellenőrzése céljából végzett kísérleti vizsgálatokhoz előírt tűrések nem adhatnak okot a gyártók számára arra, hogy a modell működési jellemzőit kedvezőbb színben tüntessék fel, mint amit a termék műszaki dokumentációjában megjelölt mérések és számítások indokolnak.
(16)
Az e rendeletben megállapított, jogilag kötelező követelmények mellett - az e rendelet hatálya alá tartozó termékek teljes életciklusára vonatkozó legfontosabb környezetvédelmi információk széles körű rendelkezésre állásának és könnyű hozzáférhetőségének biztosítása érdekében - meg kell határozni a piacon beszerezhető, legjobban teljesítő készülékekre vonatkozó indikatív referenciaértékeket.
(17)
Indokolt úgy rendelkezni, hogy e rendelet rendelkezéseit - és különösen a sütők energiahatékonyságának meghatározása céljából alkalmazott megközelítés hatékonyságát és alkalmasságát - a technológiai haladásra való tekintettel egy későbbi időpontban felül kell vizsgálni.
(18)
Az e rendeletben előírt intézkedések összhangban vannak a 2009/125/EK irányelv 19. cikkének (1) bekezdésével létrehozott bizottság véleményével,
ELFOGADTA EZT A RENDELETET:
1. cikk
Tárgy és hatály
(1) Ez a rendelet a háztartási sütők (ideértve a sütő-főző berendezésbe beépített ilyen sütőket is), a háztartási tűzhelyek és az elektromos háztartási páraelszívók környezettudatos tervezésére vonatkozó forgalombahozatali és használatbavételi követelményeket állapítja meg, ideértve azt az esetet is, amikor a felsorolt készülékeket nem háztartási célokra értékesítik.
(2) Ez a rendelet nem alkalmazandó:
a)
a villamos energiától és a gáztól különböző energiaforrással működő készülékekre;
b)
a „mikrohullámú sütés” funkciót tartalmazó készülékekre;
c)
a kisméretű sütőkre;
d)
a hordozható sütőkre;
e)
a hőtárolós sütőkre;
f)
az elsődlegesen gőzzel működő sütőkre;
g)
a tűzhelyek fedett gázégőire;
h)
a kültéri konyhai készülékekre;
i)
a kizárólag a harmadik gázcsaládba tartozó gázokkal (propán és bután) való működésre szánt készülékekre;
j)
a grillsütőkre.
2. cikk
Fogalommeghatározások
A 2009/125/EK irányelv 2. cikkében található fogalommeghatározásokon túlmenően e rendelet alkalmazásában:
1. „sütő”: olyan készülék vagy készülék olyan része, amelyben egy vagy több, villamos energiával működő és/vagy egy vagy több, gázzal működő sütőtérben, hagyományos vagy légkeveréses üzemmódban étel készíthető;
2. „sütőtér”: az a lehatárolt térrész, amelyben az étel elkészítése céljából a hőmérséklet szabályozható;
3. „több sütőterű sütő”: legalább két, egymástól függetlenül melegíthető sütőtérrel rendelkező sütő;
4. „kisméretű sütő”: olyan sütő, amelyben mindegyik sütőtér szélessége és mélysége egyaránt kisebb 250 mm-nél, vagy magassága kisebb 120 mm-nél;
5. „hordozható sütő”: olyan, nem beépítésre tervezett sütő, amelynek terméktömege 18 kilogrammnál kisebb;
6. „mikrohullámú sütés”: étel melegítése elektromágneses energia segítségével;
7. „hagyományos üzemmód”: a sütő azon működtetési módja, amelyben a sütő sütőterében a légmozgásról kizárólag a természetes hőáramlás gondoskodik;
8. „légkeveréses üzemmód”: olyan üzemmód, amelyben a sütő sütőterében a légmozgásról beépített ventilátor gondoskodik;
9. „üzemciklus”: a standard terhelésnek a sütő sütőterében történő melegítéséhez igénybe vett időtartam;
10. „sütő-főző berendezés”: sütőből és tűzhelyből álló, gázzal vagy villamos energiával működő készülék;
11. „működtetési mód”: a sütő vagy tűzhely használat közbeni állapota;
12. „hőforrás”: a sütő vagy tűzhely melegítésére szolgáló fő energiahordozó;
13. „elektromos tűzhely”: olyan készülék vagy készülék olyan része, amelyben egy vagy több, villamos energiával fűtött főzőfelület és/vagy főzőlap, valamint szabályozóegység található;
14. „gáztűzhely”: olyan készülék vagy készülék olyan része, amelyben egy vagy több, legalább 1,16 kW-os teljesítményű gázégővel fűtött főzőfelület, valamint szabályozóegység található;
15. „tűzhely”: elektromos tűzhely, gáztűzhely vagy vegyes üzemű tűzhely;
16. „fedett gázégő”: sima főzőfelületet adó edzett üveglappal vagy kerámialappal fedett, zárt térben működő gázégő;
17. „vegyes üzemű tűzhely”: egy vagy több, villamos energiával fűtött főzőfelületet vagy főzőlapot, valamint egy vagy több, gázégővel fűtött főzőfelületet tartalmazó készülék;
18. „főzőfelület”: a tűzhely legalább 100 mm átmérőjű, azon része, amelyre az edényt a melegítés céljából helyezni kell, és amelyen egyszerre csak egy edény melegíthető; a főzőfelület kiterjedése a tűzhely felületén esetenként láthatóan meg van jelölve;
19. „főzőlap”: az elektromágneses indukció elvén működő elektromos tűzhely felületének az a része, amelyre az edényt melegítés céljából helyezni kell; a főzőlapon az edény elhelyezésére szolgáló felületrész nincs külön megjelölve, és egyszerre több edény is melegíthető rajta;
20. „páraelszívó”: olyan, motorral működtetett, és azt szabályozó készülék, amely a szennyezett levegő tűzhely feletti összegyűjtésére szolgál, vagy olyan, sütő-fűtő berendezések, tűzhelyek és hasonló konyhai termékek mellé való beépítésre szánt, lefelé irányuló légáramú rendszert tartalmaz, amely a keletkező gőzt belső vezetőcsövön keresztül, lefelé távolítja el;
21. „főzés közben automatikusan vezérelt üzemmód”: az az állapot, amelyben a páraelszívó légárama (ezen belül nedvességtartalma, hőmérséklete stb.) főzés közben egy vagy több érzékelő segítségével automatikusan van szabályozva;
22. „teljesen automatikus páraelszívó”: olyan páraelszívó, amelyben a légáram és/vagy más funkciók szabályozása a nap 24 órájában - így főzés közben is - egy vagy több érzékelő segítségével, automatikusan történik;
23. „legjobb hatásfokú pont”, „BEP”:: a páraelszívó jelleggörbéjének azon pontja, amelyhez a legnagyobb hidrodinamikai hatékonyság (FDEhood) tartozik;
24. „átlagos megvilágítás”, „Emiddle”: a páraelszívó világítórendszere által a főzési felületen nyújtott, luxban meghatározott átlagos megvilágítás;
25. „kikapcsolt üzemmód”: az az állapot, amelyben a berendezés a villamos hálózatra van kapcsolva, de nem lát el semmilyen funkciót, vagy kizárólag a kikapcsolt üzemmódra utaló jelzést ad vagy a 2004/108/EK európai parlamenti és tanácsi irányelv (5) szerinti elektromágneses összeférhetőség biztosítását célzó funkciókat látja el;
26. „készenléti üzemmód”: az az állapot, amelyben a berendezés a villamos hálózathoz csatlakozik, rendeltetésszerű üzeme a villamos hálózatról felvett energiától függ, és kizárólag a következő, tetszőleges ideig fenntartható funkciókat látja el: reaktiválási funkció vagy reaktiválási funkció és kizárólag a reaktiválási funkció bekapcsolt állapotának jelzése, és/vagy információ- vagy állapotkijelzés;
27. „reaktiválási funkció”: olyan funkció, amely további funkciók (ideértve az elsődleges funkciót is) igénybevételét lehetővé tévő állapot távkapcsolás útján történő aktiválásával (ideértve a távirányító, belső érzékelő, időzítő működésbe lépését is) lehetővé teszi más üzemmódok (köztük a főfunkció üzemmód) aktiválását;
28. „információ- vagy állapotkijelzés”: tájékoztatást - ideértve az időkijelzést is - nyújtó vagy a berendezés állapotát a kijelzőn megjelenítő folyamatos funkció;
29. „végfelhasználó”: az a fogyasztó, aki egy terméket ténylegesen megvásárol vagy várhatóan meg fog vásárolni;
30. „egyenértékű modell”: olyan forgalomba hozott modell, amelynek műszaki paraméterei megegyeznek egy, ugyanazon gyártó vagy importőr által másik kereskedelmi kódszámmal forgalomba hozott modellével.
3. cikk
A környezettudatos tervezésre vonatkozó követelmények és alkalmazásuk ütemezése
(1) A háztartási sütők, tűzhelyek és páraelszívók környezettudatos tervezésére vonatkozó követelményeket és azok alkalmazásának ütemezését az I. melléklet tartalmazza.
(2) A környezettudatos tervezésre vonatkozó követelmények teljesülését a II. mellékletben megállapított módszereknek megfelelő mérések és számítások alapján kell ellenőrizni.
4. cikk
A megfelelőség értékelése
(1) A 2009/125/EK irányelv 8. cikke alkalmazásában megfelelőségértékelési eljárásként az említett irányelv IV. mellékletében meghatározott belső tervezés-ellenőrzési rendszert vagy az említett irányelv V. mellékletében meghatározott irányítási rendszert kell alkalmazni.
(2) A 2009/125/EK irányelv 8. cikke szerinti megfelelőségértékelés alkalmazásában a műszaki dokumentációnak tartalmaznia kell az e rendelet II. mellékletében meghatározott számítás egy példányát.
(3) Ha egy adott modellre vonatkozóan a műszaki dokumentációban megadott információk számításos úton és/vagy más hasonló készülékek adataiból való extrapoláció segítségével kerültek meghatározásra, akkor a műszaki dokumentációnak részletesen tartalmaznia kell az elvégzett számításokat és/vagy extrapolációt, valamint az elvégzett számítások pontosságának ellenőrzése érdekében a gyártók által elvégzett kísérleti vizsgálatok adatait. Ilyenkor a műszaki dokumentációban fel kell sorolni mindazokat az egyenértékű modelleket, amelyekre vonatkozóan a műszaki dokumentációban megadott információk előállítása ugyanígy történt.
(4) Ha a gyártó vagy az importőr egyenértékű modelleket is forgalomba hoz, a műszaki dokumentációban fel kell sorolnia az összes egyéb egyenértékű modellt.
5. cikk
Piacfelügyeleti célú vizsgálatok
A 2009/125/EK irányelv 3. cikkének (2) bekezdése szerinti piacfelügyeleti célú vizsgálatoknak az e rendelet I. mellékletében megállapított követelmények teljesülése tekintetében történő elvégzésekor a tagállamok hatóságai az e rendelet III. mellékletében előírt ellenőrzési eljárást alkalmazzák.
6. cikk
Indikatív referenciaértékek
A piacon e rendelet hatálybalépésekor beszerezhető, legkedvezőbb működési jellemzőkkel rendelkező készülékekre vonatkozó indikatív referenciaértékeket a IV. melléklet határozza meg.
7. cikk
Felülvizsgálat
A Bizottság ezt a rendeletet a technológiai haladás fényében felülvizsgálja, és e felülvizsgálat eredményeit legkésőbb e rendelet hatálybalépését követően hét évvel a konzultációs fórum elé tárja. A felülvizsgálat során meg kell vizsgálni egyebek mellett az alábbi szabályozási lehetőségeket: az érintett készülékek hasznosítását és újrafeldolgozását elősegítő követelmények bevezetése; a tartósságra és az élettartamra vonatkozó követelmények bevezetése; a hatály kiterjesztése az üzemi és kereskedelmi készülékekre; a füst és szagmentesítésre vonatkozó követelmények bevezetése.
8. cikk
Hatálybalépés és alkalmazás
(1) Ez a rendelet az Európai Unió Hivatalos Lapjában való kihirdetését követő huszadik napon lép hatályba.
(2) Rendelkezéseit a hatálybalépését követő 1 évvel kezdődően kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. január 14-én.

Labels: 3
7
1
14